Ajoneuvot | Esittely | Uutinen | 27.9.2017

Ainutlaatuinen Porsche 911 juhlistaa satavuotiasta Suomea

Lompakot voi palauttaa takaisin taskuun, sillä tämä yksittäiskappale ei ole myynnissä. Se tulee kuitenkin jäämään Suomeen yksityiskokoelmaan.

Jaa artikkeli

Porsche Finland ja Porsche AG ovat yhdessä luoneet Porsche 911 -mallista yksittäiskappaleen juhlistamaan itsenäisen Suomen sadatta vuotta. Porsche Exclusive -räätälöintiosaston avulla ulkonäöstä on saatu joukosta erottuva. Lumenvalkoista ulkokuorta parittaa vedensininen sisusta ja esimerkiksi vanteista löytyy siniristilipusta kopioitu sävy.

Lähtökohtana autolle toimii uusimman sukupolven Porsche 911 Carrera 4S. Maahantuojan mukaan neliveto kuvastaa neljää vuodenaikaa ja S sisua. Moottorina on turboahdettu kuusisylinterinen vastaiskumoottori, joka tuottaa 420 hevosvoimaa. Suomi 100 -yksilö on varustettu kaksoiskytkinautomaattivaihteistolla.

Ulkopuolelta huomion kiinnittää ainutlaatuinen väriteema. Valkoiselle maalipinnalle kontrastia tarjoaa auton yli kulkeva, Porsche 911 GT3 RS 4.0 erikoismallin vastaavaa muistuttava, sininen raita mustin korostuksin. Kylkiä koristavat Porsche -tekstit sinimustin raidoin. Myös nämä koristeteippaukset ovat uniikkeja yksittäiskappaleelle.

× Auton ylikulkevassa raidassa on piirteitä 911 GT3 RS 4.0:n toteutuksesta, mutta värit ovat tietenkin toiset. Porsche 911 Carrera 4S Suomi 100 hinta on salaisuus eikä toista yksilöä ikinä tule valmistumaan tehtaalta. Mallimerkintä takana on värjätty siniseksi vastaamaan muun auton kaksiväriteemaa.

Auton muutokset keskittyvät ulkonäköön – ja niitä on runsaasti. Kaksiväriteema toistuu SportDesign sivupeileissä. Autossa on keulan ja perän ilmettä muokkaava SportDesign paketti. Lisävarustelistalta on rastitettu myös esimerkiksi korinväriset valonpesurit.

Suomen lipun kaksiväriteema jatkuu sisätiloissa, mutta väritys on käännetty ympäri. Tumman sininen täysnahkasisusta on koristeltu valkoisin yksityiskohdin. Ensimmäisenä on kuitenkin syytä huomata istuimien niskatukiin kohokuvioidut 100 -logot. Räätälöityjä nahan yksityiskohtia, kuten valkoiset koristetikkaukset, on tässä autossa kymmeniä.

× Ohjaamon hallitseva väri on tumma sininen, jota rikotaan valkoisin yksityiskohdin. Apukuljettajan puoleinen koristelista on yksilöity Suomi 100 -erikoismallin merkinnöin. Oven kynnyslista on Suomi 100 -yksittäiskappaletta varten suunniteltu ja valmistettu.

Siniristilipulla ja ”personally built for Finland 2017” -tekstillä koristeltujen yksilöllisten kynnyslistojen yli kuljettua huomaa apukuljettajan puolelta löytyvän vastaavan yksityiskohdan – valkoiseen koristelistaan on tehty kynnyslistojen teemaa mukaileva tunniste. Istuimien taustat on verhoiltu valkoisella nahalla.

Autoa varten on tehty säilytyspeitto, johon on kuvioitu siniristilippu.

× Niskatukiin on kohokuvioitu 100 -logo itsenäisen Suomen juhlavuoden kunniaksi. Istuinten selkämykset on verhoiltu valkoisella nahalla kontrastin luomiseksi. Auton säilytyspeitto on teeman mukainen suurella Suomen lipulla. Jopa sen säilytyskassista löytyy yksilöllinen painatus.

Porsche julkaisi auton Helsingin Töölönlahden tapahtumapuistossa. Teltan tenniskenttä toimii kolmen päivän ajan Suomen Tennisliiton kanssa järjestettävien tapahtumien keskipisteenä.

Paikalla oli siten myös, nelinpelin ATP-maailmanlistan ykkönen, Henri Kontinen. Millä autolla Henri Kontinen itse liikkuu?

– Macanilla, mutta tommoinen kelpaisi, tenniksen nelinpelissä 15 ATP-turnausvoittoa saavuttanut Kontinen nauraa tarkoittaen Suomi 100 -mallia.

Teksti ja kuvat: Henri Posa